**ΠΑΡΕΜΒΑΣΗ Χάρη Τρίκκη**

**Δημοτικού Συμβούλου Δήμου Λεμεσού**

**Προέδρου της Επιτροπής Ευρωπαϊκών Προγραμμάτων**

**ΣΤΗΝ ΔΙΑΔΙΚΤΥΑΚΗ ΔΗΜΟΣΙΟΓΡΑΦΙΚΗ ΔΙΑΣΚΕΨΗ**

**10 χρόνια «Λεμεσός μια πόλη ο κόσμος όλος»!**

9 Φεβρουαρίου 2022 – Ώρα: 11:00 – 12:00

[https://zoom.us/j/93589011752](https://zoom.us/j/93589011752" \t "_blank)

WEBINAR ID: 935 8901 1752

Αγαπητοί φίλες και φίλοι,

Ο Δήμος Λεμεσού πρωτοπορεί στον χώρο της Τοπικής Αυτοδιοίκησης στην επιτυχή υλοποίηση των προγραμμάτων για την ένταξη Υπηκόων Τρίτων Χωρών στην τοπική κοινωνία.

Στα 10 χρόνια που έχουν περάσει, έχουμε προσφέρει υπηρεσίες στους κατοίκους της Λεμεσού που προέρχονται από Τρίτες Χώρες για να βοηθήσουμε στο μέτρο του δυνατού, την πιο ομαλή ένταξη τους στην κοινωνία μας.

Παράλληλα, μέσα από την ευρωπαϊκή δράση μας, συμμετέχουμε στο Δίκτυο των Διαπολιτισμικών Πόλεων του Συμβουλίου της Ευρώπης. Διαθέτουμε μια ολοκληρωμένη Διαπολιτισμική Στρατηγική, όχι μόνο ως θεωρία, αλλά και ως πράξη.

Ο Δήμος μας καθιέρωσε την λειτουργία Διαπολιτισμικού Συμβουλίου με τη θεσμική συμμετοχή εκπροσώπων των μεταναστών, σε συνεδριάσεις με μέλη του Δημοτικού μας Συμβουλίου.

Γι’ αυτό τον λόγο έχουμε αναγορευθεί και «Ευρωμεσογειακή Πρωτεύουσα Διαλόγου» για το 2021.

Συγχαίρω τους συντελεστές υλοποίησης του προγράμματος. Τα 10 χρόνια δεν είναι λίγα. Είναι τόσα όσα χρειάζονται για να επιβεβαιώσουν την δυνατότητα μας να υλοποιούμε σύνθετα ευρωπαϊκά προγράμματα, με ποικιλία δραστηριοτήτων και έντονο κοινωνικό χαρακτήρα.

Η χρηματοδότηση που εξασφαλίζουμε είναι επίσης σημαντική. Στα 10 χρόνια που πέρασαν, ο Δήμος Λεμεσού και οι εταίροι του έχουν απορροφήσει περίπου ένα εκατομμύριο ευρώ!

Αυτά αφορούν κυρίως υπηρεσίες που προσφέρθηκαν, εξοπλισμό που αγοράστηκε και προσωπικό που έχει απασχοληθεί από τα δικά μας στελέχη, λειτουργούς και εξειδικευμένες υπηρεσίες.

Η προσπάθεια που καταβλήθηκε επηρεάστηκε από την πανδημία, ορισμένες δραστηριότητες δεν έγινε εφικτό να υλοποιηθούν τα τελευταία 2 χρόνια, αλλά οι πλείστες, ακόμα και σε τέτοιο δύσκολο περιβάλλον, έχουν υλοποιηθεί.

Ενισχύσαμε επίσης το κομμάτι της στρατηγικής κατά των αρνητικών φημολογιών που αφορούν τους μετανάστες και παραδείγματα δράσεων θα δείτε στην παρουσίαση που θα ακολουθήσει.

Η δέσμευσή μας είναι να συνεχίσουμε και τα επόμενα χρόνια και ευελπιστούμε ότι θα υπάρξει μια καινούργια γενιά πιο ολοκληρωμένων και πολυετών προγραμμάτων ένταξης από τοπικές αρχές.

Επιθυμώ να ευχαριστήσω τη Μονάδα Ευρωπαϊκών Ταμείων και τον επικεφαλής της, Κωνσταντίνο Κυπριανού για τη χρηματοδότηση του προγράμματος και την όλη συνεργασία.

Η αξιολόγηση των δράσεων μας από την Μονάδα μέχρι σήμερα είναι πολύ θετική.

Σας ευχαριστώ πολύ και σας εύχομαι καλή συνέχεια στην παρουσίαση των δράσεων.